Eetversteurings - WelstandWelstand
Tuis / Advies / Eetversteurings
Eetversteurings affekteer 9% van mense wêreldwyd, meestal vroue en meisies. Mans en seuns is egter nie uitgeskakel nie. Een uit elke vier kinders wat met anorexia nervosa gediagnoseer word, is manlik. Tienermeisies is meer geneig as ander groepe om eetversteurings te ontwikkel.
Die erns van eetversteurings moenie onderskat word nie. Hierdie toestande gaan hand-aan-hand met geestesongesteldheid, waarvan ernstige depressie die primêre onderliggende ongesteldheid is, gevolg deur angsversteurings en obsessiewe kompulsiewe versteurings. Daar is gevind dat mense met anorexia nervosa 'n 56% groter kans het om selfdood te pleeg as mense wat nie aan eetversteurings lei nie. Eetversteurings gaan ook gereeld gepaard met die misbruik van alkohol en verbode middels.
Daar bestaan drie hoof eetversteurings:
Anorexia nervosa is 'n toestand waar persone doodbang is om gewig op te tel. Dit kan daartoe lei dat hulle te maer word. Behalwe dat hulle te min eet, kan hulle ook obsessief oefen, dieetpille drink of lakseermiddels neem. Hulle sal steeds voel dat hulle nie maer genoeg is nie, en heel moontlik begin om klere te dra wat hulle liggame wegsteek.
Iemand wat aan bulimia lei sal vinnig groot hoeveelhede kos eet, en dan so gou as moontlik alles weer gaan opgooi. Hulle voel buite beheer wanneer hulle ooreet, en sal naderhand sukkel om enige kos in te hou. So 'n persoon kan ook lakseermiddels neem, en oormatig oefening doen. Dit is moeiliker om 'n bulimiese persoon uit te ken as iemand met anorexia, aangesien eersgenoemde gewoonlik nie ondergewig is nie. Dit is belangrik om op die uitkyk te wees vir ander tekens. Die persoon sal gereeld ooreet en dan direk na ete badkamer toe gaan.
Ooreetversteuring is wanneer 'n persoon gereeld en buite beheer ooreet. Hierdie is die mees algemene eetversteuring, en lei tot oorgewig of vetsug, wat dan later tot hartsiektes, diabetes en hoë bloeddruk kan lei.
Eetversteurings hoef nie die lyer se lewe te oorheers nie. Die eerste stap tot genesing is om 'n dokter te gaan sien. Jy sal dan verder verwys kan word na 'n sielkundige, dieetkundige, of ander behandelingsentrum. In die geval waar 'n pasiënt aan anorexia lei, sal dit soms nodig wees om vir 'n tydperk in 'n hospitaal opgeneem te word.
Hulp is ook aanlyn beskikbaar. EDSA (Eating Disorders South Africa) verskaf ondersteuning landwyd in die vorm van forums, ondersteuningsgroepe en hulpbronne.